Papersnake/gushiwen huggingface dataset:
和张功父闻子规
杨万里（宋代）

久雨今朝忽作晴，老人怀抱不胜清。
仲宣久作登楼赋，望帝更吟当殿声。
春去春来浑是梦，花开花落若为情。
归心不用渠催唤，自有江鸥与狎盟。
句
刘诜（元代）

山作登楼色，天留隔巷□。云分潭际树，帆上驿边洲。

落日湖阴笛，凉风水郭秋。一灯遗老鬓，四海后元春。

树悬山雨白，门掩佛灯红。村烟茅店午，篱蝶棘花晴。

燕子楼台人影瘦，海棠池馆月痕孤。桃花浪起春风阔，燕子寒生社雨多。

鸟断空山孤树悄，马嘶小驿一灯昏。江湖宦客孤舟夜，城郭诗翁白发春。

燕子池塘诗句好，蒲花帘幕酒杯深。君如硎刃千牛解，我似车轮四角方。

刺绣帘栊莺语倦，读书庭院絮飞忙。草意欲供新得句，桃花犹记旧来人。
观提督铁骑
郁永河（清代）

百里金戈竞路斜，纷纷铁骑乱如麻。无端呫哔咿唔者，也曳蓝袍候使车。
芸隐提管诗来依韵奉答
陈起（宋代）

君诗如梅花，将尽春意函。
一枝漏泄处，踏雪寒曾谙。
肯践桃李场，溪山还自甘。
破玉暗香度，似亲夷甫谈。
夏昼
俞桂（宋代）

轻摇羽扇著轻纱，闲汲清泉自煮茶。缘是夏来无甚雨，小池犹未有荷花。
和陶读《山海经》
苏轼（宋代）

渊明虽中寿，雅志仍丹丘。
远矣无怀民，超然邈无俦。
奇文出纩息，岂复生死流。
我欲作九原，异世为三游。
寄吴少溪宫录七十 其四十三 题烟波钓叟图
于慎行（明代）

门外汀莎映倚栏，百年生事五湖宽。烟蓑夜挂芙蓉雨，荻月寒湖翡翠竿。

半醉渔歌花里听，清秋鹤发镜中看。天家近日多征税，祗有沧浪卧尚安。
水晶帘外月华清 秋夜东园席上赠紫儿 
沈谦（清代）

怕听催银箭。早垂地、河光如练。同在瑶台，爱月里天香，画帘低捲。

私语傍人都不会，要灭烛、蘋风方便。流盼。又悟得幽情，欲言仍咽。

醉来也应倦。奈狂朋怪侣，满斟频劝。任欹鬟接黛，红牙重按。

竹脆丝娇空旖旎，怎赛过、肉音清转。肠断。任相逢就去，争如休见。
出山作
卢仝（唐代）

出山忘掩山门路，钓竿插在枯桑树。当时只有鸟窥窬，

更亦无人得知处。家僮若失钓鱼竿，定是猿猴把将去。
忆父
周玉如（明代）

忆昔当残腊，还家雪正飞。
三年无一字，不忍见鸿归。
延平军营书所见
郭式昌（清代）

阵云阴阴作愁绝，东溪一夜溪流赤。滩头石碎挂死人，死人多于滩头石。

我来维舟延福门，路旁纷纷走避贼。中有一老哭且行，鲜血新疮在右额。

自言家近幔亭峰，庐井年年习兵革。红巾三度入闽关，九曲溪山遍荆棘。

今年无贼有戍兵，妻子流亡归暂息。谁知将军率虎狼，葛伯先夺耕夫食。

乱军纵火焚山庄，牛羊鸡犬皆烹磔。君看溪边流死人，尽死官军非死贼。
书红绡帕
李节度姬（唐代）

囊裹真香谁见窃，鲛绡滴泪染成红。

殷勤遗下轻绡意，好与情郎怀袖中。

金珠富贵吾家事，常渴佳期乃寂寥。

偶用志诚求雅合，良媒未必胜红绡。
送真元二上人归吴中
范仲淹（宋代）

归心不可夺，千里故园春。
及见市朝事，却思江海人。
烟波方得伴，松月定为邻。
愿结虎溪社，休休老此身。
盘圃张伯诚饷柑
艾性夫（元代）

髯奚叩门踏枯叶，手持子敬相问帖。
筠篮包送洞庭秋，照眼错落黄金毬。
含浆似注甘露钵，好与文园止消渴。
问渠几日辞霜枝，化作□□□□□。
道上应无公远嗅，定中安定王家□。
金蕉叶
袁去华（宋代）

江枫半赤。雨初晴、雁空绀碧。爱篱落、黄花秀色。带零露旋摘。

向晚西风淡日。发萧萧、任从帽侧。更莫把茱萸叹息。且更持大白。
大言独步郡圃即事有作次韵
王十朋（宋代）

厌听桐城雨，频瞻雁荡云。它乡见子面，好句张吾军。

草木心知敬，桑榆景未曛。淹留不须叹，鸡鹤偶同群。
立春日赏红梅之作
元淮（元代）

昨夜东风转斗杓，陌头杨柳雪才消。
晓来一树如繁杏，开向孤村隔小桥。
应是化工嫌粉瘦，故将颜色助花娇。
青枝绿叶何须辨，万卉丛中夺锦标。
苦雨
伦以训（明代）

朝雨不曾晴，扁舟涉险行。云迷千嶂色，淙乱万滩声。

寥落春愁在，支离午梦惊。慈闱犹自远，南望若为情。
过钓钩岭悼亡友盛景韩
胡仲弓（宋代）

一见铭旌作许愁，西风飘落冷飕飕。
早知真气无伸处，悔不当时曲似钩。
偈颂二百零五首
释正觉（宋代）

差之毫厘，失之千里。
会也打草惊蛇，不会也烧钱引鬼。
荒田不拣老俱胝，只今信手拈来底。
和靖祠与故宅皆无梅
艾性夫（元代）

得见梅花即见逋，我来竟日为梅无。
却於无处分明见，月满孤山水满湖。
和杨公济钱塘西湖百题 其七十四 望海阁
郭祥正（宋代）

客望海中日，窗开物外山。天形垂欲尽，飞鸟不知还。
翰墨岩
黄毓祺（明代）

何年片墨悬，磨人自今古。文字障未空，山水亦良苦。
别从甥万盈
高适（唐代）

诸生曰万盈，四十乃知名。宅相予偏重，家丘人莫轻。

美才应自料，苦节岂无成。莫以山田薄，今春又不耕。
辛亥1911年履端闻雷
赵元安（清代）

夙有云雷愿，今传第一声。
为霖元旦始，造物及时鸣。
鼓动乾坤力，经纶化育情。
震聋兼发聩，馀泽荫苍生。
相和歌辞。白头吟二首
李白（唐代）

锦水东北流，波荡双鸳鸯。雄巢汉宫树，雌弄秦草芳。

宁同万死汉绮翼，不忍云间两分张。此时阿娇正娇妒，

独坐长门愁日暮。但愿君恩顾妾深，岂惜黄金将买赋。

相如作赋得黄金，丈夫好新多异心，一朝将聘茂陵女，

文君因赠白头吟。东流不作西归水，落花辞条归故林。

兔丝固无情，随风任颠倒。谁使女萝枝，而来强萦抱。

两草犹一心，人心不如草。莫卷龙须席，从他生网丝。

且留琥珀枕，或有梦来时。覆水再收岂满杯，

弃妾已去难重回。古时得意不相负，只今惟见青陵台。

锦水东流碧，波荡双鸳鸯。雄巢汉宫树，雌弄秦草芳。

相如去蜀谒武帝，赤车驷马生辉光。一朝再览大人作，

万乘忽欲凌云翔。闻道阿娇失恩宠，千金买赋要君王。

相如不忆贫贱日，官高金多聘私室。茂陵姝子皆见求，

文君欢爱从此毕。泪如双泉水，行堕紫罗襟。

五起鸡三唱，清晨白头吟。长吁不整绿云鬓，

仰诉青天哀怨深。城崩杞梁妻，谁道土无心。

东流不作西归水，落花辞枝羞故林。头上玉燕钗，

是妾嫁时物，赠君表相思，罗袖幸时拂。莫卷龙须席，

从他生网丝，且留琥珀枕，还有梦来时。鹔鹴裘在锦屏上，

自君一挂无由披。妾有秦楼镜，照心胜照井。

愿持照新人，双对可怜影。覆水却收不满杯，

相如还谢文君回。古来得意不相负，只今惟有青陵台。
题纪太尉庙
文彦博（宋代）

死节古来虽有矣，大都死节少如公。惟图救主重围内，不惮焚身烈焰中。

龙准有因方脱祸，猴冠无计复争雄。如何置酒咸阳会，只说萧何第一功。
少卿直阁郑公挽歌词
范成大（宋代）

今代魁梧老，终身寂寞滨。
鬓霜三馆直，碑泪五州春。
寿相空壬三，行年竟巳辰。
坟丘才马鬣，何处著经纶。
忆昨登门日，驩传考室诗。
谓公安且吉，何意哭於斯！
遗老典刑尽，此邦名教悲。
谁能传耆旧，他日慰吴儿。
自和山房十咏
李曾伯（宋代）

坡翁昔爱是山中，我以何人敢比踪。
筑室买田居此了，闭门读易保吾终。
湖上同胡小范夜饮坐中听其家元戎敬仲与房都护占明盛谈往事
黎遂球（明代）

我客西湖已十载，濯足往往临高溪。今年失意乃寒疾，束书枕琴眠招提。

欲归未归天气好，买舟方上严滩道。湖头词客兰桡过，银烛相看树星晓。

渔阳老将雄酒间，吴阊美人长眉弯。白眼瞠瞠向前语，曾立奇功山海关。

逆珰诛求意不足，锒铛夜系血如浴。黑狱沉沉竟失明，流落江南眠石屋。

坐中髯客复何为，犴狴曾同袁督师。令箭初飞缒城出，騕袅牵来只让骑。

罪案相寻连内阁，壮士何妨委沟壑。煅炼严刑死不招，督师磔肉如花落。

至尊意解不深求，忽蒙放出归云游。逍遥独钓湖天月，旧事伤心烟雾愁。

烟波惨澹生前席，酌酒与君望天色。英雄成败古何尝，得似扁舟五湖客。

胡郎别我归城中，掀髯大醉淩寒风。相期更伴钱塘去，千顷潮头驾短篷。

美人清歌笑回首，长笛一声折杨柳。为君舞剑复弹筝，玉腕还持一杯酒。
奉母八首仍依前韵 其六
张国维（明代）

母子承恩矢报君，鹓班空点愧无勋。恤私独获叨休沐，侍养时闻教慎勤。

白粲尝芬携倍足，春醪御旨彻还分。潘舆自览王畿出，遍识江南草木熏。
雨出钱塘张缮部持酒邀别有作
尹台（明代）

黯黯冬云愁不开，霏霏暮雨急相回。天寒雁趁沙边宿，岁晚人从海上来。

去国虞卿仍独往，忧时刘向秪空哀。因停水驿南归棹，聊醉沙村草阁梅。
闻笛（一作李益诗）
戎昱（唐代）

入夜思归切，笛声清更哀。愁人不愿听，自到枕前来。

风起塞云断，夜深关月开。平明独惆怅，飞尽一庭梅。
题孙芝房苍筤谷图
左宗棠（清代）

湘山宜竹天下知，小者苍筤尤繁滋。冻雷破地锥倒卓，千山万山啼子规。

子规声里羁愁偪，有客长安归不得。北风吹梦落潇湘，晓侍金闺泪沾臆。

画师相从询乡里，为割湘云入湘纸。眼中突兀见家山，数间老屋参差是。

频年兵气缠湖湘，杳杳郊坰驱豺狼。避地愁无好林壑，桃源之说诚荒唐。

还君兹图三叹咨，一言告君君勿嗤。楚人健斗贼所惮，义与天下同安危。

会缚湘筠作大帚，一埽区宇净氛垢。归来共枕沧江眠，卧看寒云归谷口。
上方化席
释居简（宋代）

上方秘密安乐法，父子至亲终不传。打得席归渠自会，曲肱听雨听风眠。
回望黄巢矶之险，心悸久之
杨万里（宋代）

夜云到晓不教收，初日微明又却休。
雨为岸花新洗面，水撩江草只摇头。
千篙百棹力都竭，十里九矶船正愁。
若到峡中应更险，却思峡外是安流。
拜范文正公祠
赵孟坚（宋代）

瘦石插半天，玲珑耸苍翠。
想从混池初，有此纷破碎。
断截不分混，欹危不颠坠。
乃於其中间，穿沿石路细。
频劳谢屐行，扪抚足幻怪。
下有泉溶溶，根来从石背。
香山才品题，名得因人贵。
瘦筇行清秋，西风吹我袂。
跻攀幸未疲，俯仰一叹喟。
下山拜范祠，遗像俨如在。
胸中万甲兵，曾使西夏畏。
岩瞻石不移，可想铁肝肺。
嘻其群小人，风林犬空吠。
於今孰存亡，取舍良亦易。
但坚自力心，岁寒见节概。
卓尔彼何人，晞之则亦是。
湖州歌九十八首 其十二
汪元量（宋代）

受降城下草离离，寒食清明只自悲。
汉寝秦陵何处在，莺花无主雨如丝。
用前韵送酒与约斋
陈著（宋代）

人生以类合，圆木不投方。
家话太平旧，山盟晚节香。
百罹心易足，一醉味何长。
但得静中乐，村村皆洛阳。
春贴子词·皇太后阁六首
司马光（宋代）

裁缝大练成春服，慈俭由来性所钟。
肯使外家矜侈靡，车如流水马如龙。
定风波（次高左藏韵）
黄庭坚（宋代）

自断此生休问天。白头波上泛孤船。老去文章无气味。惟悴。不堪驱使菊花前。

闻道使君携将吏。高会。参军吹帽晚风颠。千骑插花秋色暮。归去。翠娥扶入醉时肩。
答章传道二首
强至（宋代）

夫子词源涌大江，相逢早觉片心降。
日哦李白诗千首，夜获虞心璧一双。
屡发彩笺移曲几，不知红烛短幽窗。
吟高莫信须穷滞，亦有从来拥节幢。
清心镜 道友问修行
马钰（金朝）

云朋询，霞友答。性命事大，自当救拔。免轮回、决在今生，可细搜细刷。青莲开，白莲发。莲花帐内，姹婴仰观俯察。向蓬莱、路上前行，
王烈
徐钧（宋代）

窃牛尚恐彦方知，德化乡邦不拾遗。
若使此风推四海，盗窥神鼎亦羞为。
王开府挽词三首
范祖禹（宋代）

圣历当千运，天庭第一人。
荣光亲日月，优宠极臣邻。
贾马推先进，夔龙接后尘。
藩垣赖耆德，宣力至终身。
题水村图
干文传（元代）

桑梓未能志楚甸，琴书已久住吴门。悠悠江海风烟隔，知是夕阳何处村？
与柳恽相赠答诗六首 其一
吴均（南北朝）

黄鹂飞上苑，绿芷出汀洲。日映昆明水，春生鳷鹊楼。

飘飏白花昆，澜漫紫萍流。书织回文锦，无因寄陇头。

思君甚琼树，不见方离忧。
送叶东叔归永嘉
连文凤（宋代）

君浙余闽数千里，相逢共饮西湖水。
湖水正甘鱼正肥，一曲离歌入秋耳。
八月风高草木悲，荒城日夜尘沙飞。
家山况有古雁荡，此山不归将何之。
早朝时皇太子出阁读书
梁楠（明代）

西山雪霁晓苍苍，玉帛车书觐帝乡。鹊观双悬天北极，龙楼交映日重光。

和风旆列龙蛇动，气肃鸳鸯剑佩长。衮职小臣无寸补，十年主计愧含香。
题九江王插剑泉
吕本中（宋代）

嬴氏方失鹿，群豪竞奔驰。较力争胜负，未辨雄与雌。

项羽奋其中，气压诸侯师。破关与救赵，九江实先之。

指挥半率土，自谓可立治。孰知大蛇断，天命潜已移。

隋何说淮南，祸福非面欺。间行共归汉，遂合垓下围。

海岳既在主，智勇安所施。不自晦圭角，宁能免嫌疑。

杀身膏草莽，为复归怨谁。插剑郴岸口，泉溢何神奇。

载籍加隐括，曷尝亲到斯。惜哉功名误，徒令后世嗤。
春清同四勿王孙游兖东兰若
宋登春（明代）

四勿主人王之孙，春寒唤客倒清尊。梅花照眼欢意发，酒未到清诗脾温。

野鹜无心还可意，山鬼多伎何足论。高歌一曲明月上，醉后不闻僧敲门。
水调歌头（同徐师川泛太湖舟中作）
张元干（宋代）

落景下青嶂，高浪卷沧洲。平生颇惯，江海掀舞木兰舟。百二山河空壮。底事中原尘涨。丧乱几时休。泽畔行吟处，天地一沙鸥。

想元龙，犹高卧，百尺楼。临风酹酒，堪笑谈话觅封侯。老去英雄不见。惟与渔樵为伴。回首得无忧。莫道三伏热，便是五湖秋。
木末
王安石（宋代）

木末北山烟冉冉，草根南涧水泠泠。
缲成白雪桑重绿，割尽黄云稻正青。
病间偶作
金君卿（宋代）

壮矣尚无成，区区京国行。
食贫谙世态，卧病见交情。
万事风埃过，寸心霜雪明。
谁知丈夫志，日月照功名。
出世篇
皇甫湜（唐代）

生当为大丈夫，断羁罗，出泥涂。四散号呶，俶扰无隅。

埋之深渊，飘然上浮。骑龙披青云，泛览游八区。

经太山，绝大海，一长吁。西摩月镜，东弄日珠。

上括天之门，直指帝所居。群仙来迎塞天衢，

凤凰鸾鸟灿金舆。音声嘈嘈满太虚，旨饮食兮照庖厨。

食之不饫饫不尽，使人不陋复不愚。旦旦狎玉皇，

夜夜御天姝。当御者几人，百千为番，宛宛舒舒，

忽不自知。支消体化膏露明，湛然无色茵席濡。

俄而散漫，斐然虚无。翕然复抟，抟久而苏。

精神如太阳，霍然照清都。四肢为琅玕，五脏为璠玙.

颜如芙蓉，顶为醍醐。与天地相终始，浩漫为欢娱。

下顾人间，溷粪蝇蛆。
十九日出曹门见手牛拽车
梅尧臣（宋代）

只见吴牛事水田，只见黄犁负车轭。
今牵大车同一群，又与骡车走长陌。
卬头阔步尘蒙蒙，不似缓耕泥洦洦。
一一夜眠头向南，越鸟心肠谁辨白。
题汤正仲墨梅
陈耆卿（宋代）

閒庵笔底回三春，平生爱为梅写真。
只今龙钟已八十，双瞳挟电摇青旻。
芒鞋辙迹半天下，学语儿曹读君画。
孤根踞铁几经年，转作平梢月倒挂。
我家破屋同蜗牛，素壁悬来春复秋。
试携纤练觅天巧，门外观者何其稠。
真花著雪苔枝愧，君为描摸应添瘦。
朝开暮落春不留，岂若墨本堪不朽，
临风静玩意趣长，何当烂熳挥满床。
孤山老人醉中见，便欲信手赋暗香。
雨不止
张梦喈（清代）

四野人声静，惟闻檐瀑喧。窗捎花影重，径压竹枝繁。

伏枕宵犹岁，摊书昼已昏。何时步丘壑，策杖倚朝暾。
盘栊颂
陈楠（宋代）

终日盘盘圆又圆，中间一位土为尊。磨来磨去知多少，个里全无斧凿痕。
破窗风雨图
赵俶（明代）

客窗读书过夜半，江上长风将雨来。
茅屋身和木叶落，竹床笑对灯花开。
何人鸡鸣解起舞，此时蝶梦付衔杯。
我欲哦诗慰寥寂，蓑笠敲门步绿苔。
正月六日集玉壶次才元韵
崔敦诗（宋代）

铃索文书晚罢休，归来欲赋畔牢愁。
感君尊酒招要意，适我湖山烂熳游。
隔岸柳烟匀拂掠，近溪梅粉半漂流。
千林紫翠无穷在，后会应须到上头。
安仁道中
吴与弼（明代）

日丽风暄三月三，安仁登陆望龙潭。路经旧识犹能忆，不必逢人问指南。
浪淘沙·其四
刘禹锡（唐代）

鹦鹉洲头浪飐沙，青楼春望日将斜。
衔泥燕子争归舍，独自狂夫不忆家。
偈颂七首
释师一（宋代）

喜与水云会，甘与水云同。
云屯水聚处，塞破太虚空。
偈一百二十首 其九十四
释怀深（宋代）

北风如箭射庭除，冷落禅门一物无。多谢诸人相暖热，殷勤为我作开炉。

老僧来慧林，四见书云节。不解巧逢迎，岂敢多饶舌。

瞋即听你瞋，拙即从我拙。要透祖师关，放教心地歇。

若不歇，腊月三十日，一时都败阙。
题周泰浪迹图十二章 其六 金阊击剑
姚燮（清代）

志士蕴奇略，若剑敛芒彩。砺刃颉千镆，昂值轻百琲。

薛烛不入市，朽铁笑其贱。向隅自摩影，缠臂掣秋电。

一击云隼落，再击霜乌啼。灵池久乾涸，为龙将安依？
临江仙·离果州作
陆游（宋代）

鸠雨催成新绿，燕泥收尽残红。春光还与美人同。论心空眷眷，分袂却匆匆。
只道真情易写，那知怨句难工。水流云散各西东。半廊花院月，一帽柳桥风。
题清轩
刘才邵（宋代）

大江之源发乎岷山，蓄馀怒于瞿塘。混众流以东下，渺翻空而汤汤。

天风下兮蹴缟练，白浪如山冲马当。邈不知其所止，接云海之茫茫。

鱼龙并育细不遗，龙骧万斛浮若飞。喷雪霓兮散雾雨，功利浩博难尽窥。

眷彼溪谷流，夫岂不清泚。飞鸥堕影鱼依空，水溅溅兮石齿齿。

景趣信佳伤险狭，才可濯缨兼洗耳。清乎清乎期及物，清不能容徒洁已。

知公博览眼不寒，筑室虽小识量宽。圣朝拨乱收群策，难擅丘壑眈云山。

愿公为万里之长江，勿作细流之惊湍。
闲居杂言集陶三十首并序 其十八
江源（明代）

日月不肯迟，凄厉岁云暮。成名犹不勤，遂令此言负。
和韵贺海屿公六旬初度 其六
霍与瑕（明代）

矫矫绿衣郎，乌纱拖赤舄。青鬓始微霜，占此元宵席。
金缕曲 寄怀家祥玉姊
邓瑜（清代）

雪酿梅花白。意沉沉、故乡何在，旧家遥隔。铁马金戈盈大地，同是天涯寄迹。

又几处、轻成离别。泛宅浮家重渡海，各伤心、珍重殷勤说。

分袂也，泪痕湿。

无端冷雨敲窗疾。最魂销、深宵倾听，一番萧槭。海水天风欺客梦，此际愁心山叠。

况漏断、灯残人寂。独个裁笺凭达意，寄相思、欲写还停笔。

传语道，远相忆。
宿嘉秘寺
李延兴（元代）

寂寂青山寺，千峰翠欲熏。禅林黄叶落，僧饭白猿分。

松磴吹晴雪，柴扉锁莫云。悟穷清净理，莫遣世人闻。
醉蓬莱
刘性初（宋代）

喜首夏清和，槐绿成阴，榴红正朵。仙鹤蹁跹，来致千秋贺。南极长明，后天不老，瑞霭浮青琐。满树蟠桃，瑶池捧献，一年一颗。

好敞亭台，胜添花柳，时醉时歌，时行时坐。受用黄庭，宝熟丹田火。晓对青山，日吟白发，尽功名江左。戏彩亭边，陶陶自得，有何不可。
高宗皇帝挽词 其一
萧燧（宋代）

拨乱中兴事，艰难创业同。好生天地德，立极帝王功。

与子基图永，居尊福禄崇。一朝违大养，悽怆栎阳宫。
句
章之邵（宋代）

云山犬吠声相答，野水禽飞影自随。
小年夜对酒忆吕徐二佥宪
刘崧（元代）

陌头飞雪浥轻尘，江上寒云限去津。对酒远怀同舍客，维舟犹作异乡人。

谁家村鼓驱傩鬼，何处香饧事灶神。明日东风京国道，满头华发为谁新。
送人流贬
李益（唐代）

汉章虽约法，秦律已除名。谤远人多惑，官微不自明。

霜风先独树，瘴雨失荒城。畴昔长沙事，三年召贾生。
吴郡斋遣怀
俞德邻（宋代）

斋居苦无悰，散屧步芳圃。花柳度暖风，莓苔滋宿雨。

叠嶂隐檐牙，幽禽哢林莽。池光瓦蔽亏，日气石吞吐。

迥眺觌层城，狂歌隘天宇。倏欢景已流，俄思愁复聚。

楚奏钟仪悲，越吟庄舄苦。人情异穷达，土思渺今古。

信美非吾乡，归心属兰杜。
送季平道中四绝
郑刚中（宋代）

野蝶成团夹路飞，秋郊此景最佳时。
寒梨霜柿浑无叶，绿橘黄橙半压枝。
浣沙溪
赵彦端（宋代）

水到桐江镜样清。有人还似水清明。尊前无语更盈盈。

翠袖舞衫何日了，白头归去几时成。老来犹有惜花情。
和伯高弟梦宗氏子寄生舍下
阳景春（宋代）

黑貂敝色嗟苏郎，苦茶两饼话难详。
老妪糟糠未鼎肉，漫劳戏彩啼其傍。
造物寄意知何许，慈竹生舍贻吉祥。
晚年慰见万事足，无乃宗子为小阳。
当时顾后悲不孝，今日儿女还成行。
难弟二珠奇男子，已角既鹿未角麞。
先人有后欲昌炽，绎思为善宁无常。
菊开佳色采盈手，酒浮蚁绿仍鹅黄。
喜有诗书起门户，佳兴吹入秋风长。
失题
萧立之（宋代）

人事几何千载长，南州一梦亦荒凉。浮云忽散秋空晓，双井如今水亦香。
晚次普门寺作是日发郢诸公饯于池河 其二
严嵩（明代）

骑拥岩旌合，钟鸣松寺深。烟霞盘石磴，台殿耸珠林。

未息征途驾，偏怜阅世心。郢邦今帝里，节使几经临。
为杨子常题文水画吴中山水 其四 枫桥
王彦泓（明代）

钟响来孤艇，渔歌入短垣。山光杂湖影，摇荡画阑干。
访冒园小坐
牛稔文（清代）

偶向清斋赋索居，回头三五少年余。乍尝宦味新茶似，久历名年钝砚如。

谈旧每思从老辈，看花又喜到春初。奚僮怪我三更后，贪读平生未见书。
翌日早晴
陆游（宋代）

泽居傍海壖，暑雨困积潦。四顾路俱绝，所至泥浩浩。

坐卧败屋中，兀若在孤岛。得米无束薪，端忧令人老。

今朝复何朝，浮云散如扫。一蝉鸣高槐，两蝶点平草。

欣然受凉飔，便欲事幽讨。呼童羁我驹，东走天台道。
濠州七绝 虞姬墓
苏轼（宋代）

帐下佳人拭泪痕，门前壮士气如云。
仓黄不负君王意，独有虞姬与郑君。
题时遁泽画卷十首
王柏（宋代）

虎啸风生壑，龙藏气吐云。
草庐勿高卧，天地正絪緼。
平坡访谢草池二首 其一
宋褧（元代）

仙家秘馆西山隈，石磴乘马能独来。山腰桧柏当昼暝，涧底桃独争春开。

设棋不作空置局，贮酒常满频衔杯。道士诵诗久成听，不知斜日下荒台。
送裴邕之上京
皎然（唐代）

辞山偶世清，挟策忽西行。帆过随江疾，衣沾楚雪轻。

尚文须献赋，重道莫论兵。东观今多事，应高白马生。
偶赋二首
罗公升（宋代）

巢由善择富，四海不易牛。
古人耻苟得，一粟怀十忧。
谁云黄屋荣，可掩頳面羞。
那知井里蛙，锱铢重山丘。
肝肠果何罪，日夕森戈矛。
头曼岂不天，哀哉国为仇。
游襄阳怀孟浩然
白居易（唐代）

楚山碧岩岩，汉水碧汤汤。
秀气结成象，孟氏之文章。
今我讽遗文，思人至其乡。
清风无人继，日暮空襄阳。
南望鹿门山，蔼若有余芳。
旧隐不知处，云深树苍苍。
寄诸佃楞
钱塘（清代）

虎尾羊肠事可惊，频年忧患苦相婴。绝交岂敢如朱穆，入世谁当恕祢衡。

慷慨带刀豪士气，苍凉击筑酒人情。过都一蹶非无为，习坎由来未易行。
早衰不寐
范成大（宋代）

官事拘挛似力田，作劳归晚意茫然。
按摩合体俱非我，展转通宵似远年。
一叟披衣惟兀坐，群儿得榨便佳眠。
人生元是华胥客，休向迷涂更著鞭
和叔夏水仙时见於宣卿坐上叔夏折一枝以归八
胡寅（宋代）

荪桡兰楫芰荷衣，袅娜愁予二八时。
嫁与湘君捐袂褋，玉搔头映白罗帷。
柳
翁承赞（唐代）

斜拂中桥远映楼，翠光骀荡晓烟收。

洛阳才子多情思，横把金鞭约马头。

高出营门远出墙，朱阑门闭绿成行。

将军宴罢东风急，闲衬旌旗簇画堂。

彭泽先生酒满船，五株栽向九江边。

长条细叶无穷尽，管领春风不计年。

炀帝东游意绪多，宫娃眉翠两相和。

一声水调春风暮，千里交阴锁汴河。

缠绕春情卒未休，秦娥萧史两相求。

玉句阑内朱帘卷，瑟瑟丝笼十二楼。
秋怀四首
陈师道（宋代）

小雨断复续，回斜落晚风。
寒心生蟋蟀，秋色傍梧桐。
草与遥山碧，花欺晚照红。
口须谈世事，目已失飞鸿。
采桑子
晏几道（宋代）

秋千散后朦胧月，满院人闲。几处雕阑。一夜风吹杏粉残。

昭阳殿里春衣就，金缕初干。莫信朝寒。明日花前试舞看。
浣溪沙
杨芳灿（清代）

宿雨初晴度泄云。流莺犹自惜馀春。楝华落尽闭閒门。

小市酒旗风帖帖。横塘渔网水鳞鳞。垂杨影里浣衣人。
上林内翰二首 其二
毛滂（宋代）

短褐风霜可奈何，懒求长袖舞阳阿。九迁行辈青云满，百谪形阳白发多。

束带壮怀浑龃龉，角巾闲约亦蹉跎。山公有意相题目，季绪无容独诋诃。
送王太史子难赴南少司成三首 其一
尹台（明代）

灵山韫奇殖，幽礏耀华琼。荂哉深林荫，嘉木擢其英。

群才感圣作，茅茹并汇征。誉髦获有造，大猷期经程。

南廱肇烈祖，衿佩扬颂声。行矣辟师轨，贤路虞榛荆。
秋夜四鼓玩月
陈宓（宋代）

琅玕衣袂竹方床，热恼肝脾顿得凉。
谁送苕溪来枕畔，轻裘短棹水云乡。
遣兴寄徐抱独
周端臣（宋代）

楼外垂杨啼晓鸦，楼中倦客醉思家。
东风不管春将半，一夜清寒勒杏花。
纪事 其二
谢贶（明代）

跂望长桥更此关，殷勤榷使未曾閒。也知内帑多陈朽，为爱输宾遍百蛮。
为魏塘王居士留三日二首
方回（元代）

水乡熟处未全饥，舟楫安行盗亦稀。
乘兴聊为三日客，魏塘酒贱蟹螯肥。
寒食江畔
白居易（唐代）

草香沙暖水云晴，风景令人忆帝京。
还似往年春气味，不宜今日病心情。
闻莺树下沉吟立，信马江头取次行。
忽见紫桐花怅望，下邽明日是清明。
贞义女庙
宋无（元代）

贞女浣纱日，行人去国悲。
生前漂母饭，身后谪仙词。
白月沈魂山，黄金报德迟。
如何孟少府，到此不题诗。
有感
陈普（宋代）

后人百事不如古，创立造为难悉数。
一百苟且万千年，一夫阿狥弥九土。
神仙不死岂有之。起自秦皇并汉武。
蜀陵冀角民鼓乱，楼殿至今连海宇。
从明未载心神飞，无根金人忽如睹。
膏肓遂成不可治，五教壅寒生民苦。
帝城元夜移三山，天河七夕桥织女。
倡优侏儒为戏乐，淫词浮文作贡举。
卖盐沽酒充科赋，吹箫执籥送丧死。
一般更有乱生我，背弃劬劳事歌舞。
造端良是魏隋间，以至开元遂为瘉。
四海之人皆若狂，谀舌纷纷蔽明主。
五凤楼前舞千秋，渔阳动地来鼙鼓。
六飞仓卒冒烟尘，两京流血欲漂杵。
此祸端从逸欲生，国无良臣致惑蛊。
事君事亲不在是，福寿自有千门路。
曲礼三千无一条，六经百氏无一语。
空随流俗作愚蒙，并将四海苍生误。
先儒未尝论及此，共庆重闱或可许。
不知沿习祗可伤，明知故作非相与。
忠告善道不是从，已所不欲当絜矩。
岂知谬致一瓣香，面把党人作聋瞽。
雪中游北山呈广州使君和叔同年
王安石（宋代）

南州岁晚亦花开，有底堪随驿使来。
看取锺山如许雪，何须持寄岭头梅。
钱塘看潮
邓旭（明代）

夜发富春江，午缆钱塘岸。不见当时射潮者，天际烟波空浩瀚。

须臾海门走匹练，白虹蜿蜿吐长线。渐看鳌背负山来，汹涌顿令天地变。

龙吹笛，鼍击鼓，冯夷天吴江上舞。万斛舳舻如败叶，怒涛一卷送平浦。

伊昔惟闻东流之水无尽期，沃焦澒洞为漏卮。云何已逝壑，而有还源时。

应是伍胥文种恨不灭，无路叩天气填咽。故教雪浪排长空，古今嘘吸无时绝。
西湖竹枝词二首 其一
郭庸（元代）

日落平湖艇子迟，岸花汀草伴人归。
鸳鸯惊散东西去，唯有蜻蜓蛱蝶飞。
秋芸有春绿
范成大（宋代）

秋芸有春绿，疏篱照孤芳。
清霜早晚至，何草能不黄？
宁当念衰落，政尔事容光。
及时且自好，来日殊未量。
同学彭道士参寥
李商隐（唐代）

莫羡仙家有上真，仙家暂谪亦千春。

月中桂树高多少，试问西河斫树人。
和人与人分惠赐冰
杨巨源（唐代）

天水藏来玉堕空，先颁密署几人同。映盘皎洁非资月，

披扇清凉不在风。莹质方从纶阁内，凝辉更向画堂中。

丽词珍贶难双有，迢递金舆殿角东。
送许丞还洛阳
皎然（唐代）

剡茗情来亦好斟，空门一别肯沾襟。

悲风不动罢瑶轸，忘却洛阳归客心。
佩秋阁同诸姊夜坐赋赠归庐江氏仲姊
吴茝（清代）

频年踪迹感难知，残竹哀丝又一时。斜月帘钩风弄影，小窗镫火夜填词。

兵戈聚首良非易，涕泪馀生最可悲。太息蘋蘩劳悴甚，为君重赋《硕人》诗。
次郊行韵
李光（宋代）

森森巨麓蔽秋冈，薄日笼阴一味凉。散策绕溪闲觅伴，幅巾对客坐焚香。

午潮暗长看平岸，野竹才添便出墙。岩壑自无南北异，不妨随处得相羊。
读书台
谢谔（宋代）

莓苔点点路层层，此地分明胜概增。
天上楼台山上寺，云边钟喜月边僧。
青松鹤梦生秋吹，实塔星华见夜灯。
消尽尘襟三万斛，石床閒倚古萝藤。
隐浅挺之平甫来饮
梅尧臣（宋代）

泛淮忌水大，我行浩以漫。
泝汴忌水浅，我行几以乾。
偶与困滞并，将独为此难。
穷堤有来客，芬芳可与言。
共休绿榆阴，置酒聊慰安。
主人虽仓卒，犹得具甘酸。
酸渍楚梅青，甘摘夏樱丹。
引觞吞日光，耳热不复叹。
俛仰已陈迹，未可忘兹欢。
谁思费生术，幻惑宁盘桓。
婺州宴上留别（一作婺州宴留上萧员外）
赵嘏（唐代）

双溪楼影向云横，歌舞高台晚更清。

独自下楼骑瘦马，摇鞭重入乱蝉声。
侍宴莎册宫应制得情字
许敬宗（唐代）

三星希曙景，万骑翊天行。葆羽翻风队，腾吹掩山楹。

暖日晨光浅，飞烟旦彩轻。塞寒桃变色，冰断箭流声。

渐奏长安道，神皋动睿情。
登天平山
王廷魁（清代）

何年巧斫龙门路，侧身石缝迷窘步。分明从此隔人间，梯空仄窘穿云雾。

探奇仿佛达天都，松花飘落来虚无。银房石室隐崖谷，山茶活火然僧炉。

白云冉冉自来去，半岭钟传泉落处。鲜葩错杂吐幽香，梵宇凌空接仙驭。

披襟直上最高巅，下瞰万笏浮春烟。湖光浩渺望不极，琉璃倒映丹霞天。
念奴娇
京镗（宋代）

锦城城北，有平湖、仿佛西湖西畔。载酒郊坰修禊事，雅称兰舟同泛。

麦垄黄轻，桤林绿重，莫厌春光晚。棹歌声发，飞来鸥鹭惊散。

好是水涨弥漫，山围周匝，不尽青青岸。除却钱塘门外见，只说此间奇观。

句引游人，追陪佳客，三载成留恋。古今陈迹，从教分付弦管。
偈颂十八首 其二
释广闻（宋代）

捻聚放开，放开捻聚。黄面瞿昙，无回避处。
美人春风怨
雍陶（唐代）

澹荡春风满眼来，落花飞蝶共裴回。
偏能飘散同心蒂，无那愁眉吹不开。
程八信孺表弟剖符单父相遇颍川归乡待阙作长句赠别
苏辙（宋代）

我生犹及见大门，弟兄中外十七人。两家门户甲乡党，正如颍川数孙陈。

嗈嗈鸣雁略云汉，风吹散落天一垠。归来勉强整毛羽，饮水啄粒伤离群。

东西隔绝不敢恨，死生相失长悲辛。萧萧华发对妻子，往往老泪流衣巾。

仲叔已尽季亦老，双星孤月耿独存。老夫闭门不敢出，喜君三度乘朱轮。

今春剖符地尤胜，不齐自古留芳尘。回车访我念衰老，挽衣把臂才逡巡。

君行到官我未死，杖藜便是不速宾。一尊酌我当有问，此国岂有贤于君。
敬简王明府（甫尝为唐兴县宰王潜作客馆记疑即王明府）
杜甫（唐代）

叶县郎官宰，周南太史公。神仙才有数，流落意无穷。

骥病思偏秣，鹰愁怕苦笼。看君用高义，耻与万人同。
蝶恋花
欧阳修（宋代）

帘幕东风寒料峭。雪里香梅，先报春来早。红蜡枝头双燕小。金刀剪彩呈纤巧。

旋暖金炉薰蕙藻。酒入横波，困不禁烦恼。绣被五更春睡好。罗帏不觉纱窗晓。
偈颂一百零二首 其八十六
释慧远（宋代）

会得浮山两错，佛祖从头架阁。若还依旧宁馨，若极黄病白鹤。
立夏
释居简（宋代）

弦改南薰曲自调，萦回小篆水沉消。叶舟自打窗前过，只有杨花度小桥。
火中寒暑乃退
姚鼐（清代）

功成无不退，寒暑验苍穹。二至观天运，终宵觇火中。

旦明悬霁雪，昏耀度薰风。箭漏升皆半，璿玑正再同。

三星才在户，四序又移宫。令欲迁颛顼，权将谢祝融。

窥衡冯相近，迎气籥章通。警德宜中日，乾乾圣履丰。
鸡冠花 其二
徐宗干（清代）

斗草曾看疑雀弁，莳花有谱种鸡冠。叶零夜雨潇潇湿，顶向秋阳片片丹。

碎锦丛中如聚鹬，群芳队里讶栖鸾。谈元窗外虽无语，绛帻依然报晓寒。
官牛－讽执政也
白居易（唐代）

官牛官牛驾官车，浐水岸边般载沙。一石沙，几斤重，

朝载暮载将何用。载向五门官道西，绿槐阴下铺沙堤。

昨来新拜右丞相，恐怕泥涂污马蹄。右丞相，

马蹄蹋沙虽净洁，牛领牵车欲流血。右丞相，

但能济人治国调阴阳，官牛领穿亦无妨。
赠谭子钦惟寅
顾禧（宋代）

临风长忆听涛吟，携铗重来感慨深。
白首如新交自古，丹砂欲就老偏侵。
猎微阁上传佳句，宿影亭前话夙心。
花萼虽零正月朗，斗中元气待君斟。
寄陈鼎
张耒（宋代）

懒著青衫沉醉眠，近来沽酒困无钱。常忧送乏邻僧米，何啻寒无坐客毡。

直道漫凭詹尹卜，浮生已付祖师禅。祇应居士无醒日，知有渊明种秫田。
次韵答陈殿丞南塘观鱼见寄
李觏（宋代）

鳞鬣摧残几许年，水平风静得潜渊。喜无美味登君俎，且学骊龙尽日眠。
颂古 其二 五位
释慧兰（宋代）

偏中正晓月，梳云华弄影。石人惊起梦魂消，带雪乌鸡回凤岭。
水调歌头（次王运使韵）
京镗（宋代）

身去日华远，举首望长安。四年留蜀，那复有梦到金銮。遥想将芜三径，自笑已穷五技，无语倚阑干。欲作天涯别，犹对俎尊闲。

秋意晚，风色厉，叶声干。阳关三叠缓唱，一醉且酡颜。聚散燕鸿南北，得失触蛮左右，莫较去仍还。后日相思处，烟水与云山。
奉和九月九日应制
贺敱（唐代）

商飙凝素籥，玄览贲黄图。晓霜惊断雁，晨吹结栖乌。

寒花低岸菊，凉叶下庭梧。泽宫申旧典，相圃叶前模。

玉砌分雕戟，金沟转镂衢。带星飞夏箭，映月上轩弧。

庆展簪裾洽，恩融雨露濡。天文发丹篆，宝思掩玄珠。

承欢徒抃舞，负弛窃忘躯。
八月初十日仲修见过
康海（明代）

长安相饯后，倏忽又秋风。伏枕浑三月，徵医赖两公。

世人憎贾傅，予意得王充。努力趣吾道，乾坤若转蓬。
子规
项斯（唐代）

游魂自相叫，宁复记前身。

飞过邻家月，声连野路春。

梦边催晓急，愁处送风频。

自有沾花血，相和雨滴新。
灵江
释了惠（宋代）

水底乌龟无卦兆，岸头神树不相关。
要知祸福流行处，只在波心月一湾。
题钓台
冯京（宋代）

渭水尘空绀业倾，桐江烟老汉风明。
蚤知贤达穷通意，閒把渔竿只钓名。
诸公破落官蕃中制作
马云奇（唐代）

别来心事几悠悠，恨续长波晓夜流。欲知起望相思意，看取山云一段愁。
山行雨中二首 其二
刘辰翁（宋代）

入城过新雨，路静市人稀。吾家林塘间，水鸭狂欲飞。

门阑稚子笑，隔树见翁归。何人无此乐，颓暮乐知希。
题黄山人庭前孤桂
方干（唐代）

映窗孤桂非手植，子落月中闻落时。

仙客此时头不白，看来看去有枯枝。
废寺闲居寄怀一二罢举
李洞（唐代）

病居废庙冷吟烟，无力争飞类病蝉。槐省老郎蒙主弃，月陂孤客望谁怜。

税房兼得调猿石，租地仍分浴鹤泉。处世堪惊又堪愧，一坡山色不论钱。
和良卿病目在告
苏过（宋代）

寒月侵窗独在檠，幽人燕坐梦魂清。一从拾得空花病，十日不闻鼙鼓声。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其五
李彭（宋代）

老圃志沉郁，久哉宦悰冷。道广虽难周，恬愉境元静。

著书雪明窗，垂老真隽永。诸郎汗血姿，一一皆绝影。
魏花千叶
宋庠（宋代）

露畹移珍树，丹房一绀帏。
绡轻无奈疊，霞碎却相依。
素日香难敛，擎风力自微。
他时零落恨，千片为谁飞。
李文山读书堂
史尧弼（宋代）

堂上中圣贤，心醉百不理。
堂下笑糟粕，未知其趣尔。
淡沧陈校勘以稿求答之
李曾伯（宋代）

先生杖屦所，童子钓游曾。
遗我寄哉作，非吾耄矣能。
柳凋怀故老，梅小类新朋。
唤醒黄粱梦，书帏二尺灯。
正月五日出郊至金石台
陆游（宋代）

渐老惜时节，斯游那可忘。
雪晴天浅碧，春动柳轻黄。
笑语宽衰疾，登临到夕阳。
未须催野渡，聊欲据胡床。
谢益州司理刘大著寄惠筇竹杖
魏野（宋代）

虽胜斑竹与红藤，绝远羸躯岂易凭。
争得化龙归锦水，老身骑去见心朋。
暖轿二首
孔武仲（宋代）

淮山万点雨晴初，日日寒帷望太虚。
野阔天低今可压，闭帘无事只看书。
秋居杂咏 其六
李弥逊（宋代）

颙颙集癯仙，娟娟罗静女。孤标与秀色，翛然出环堵。

我来三二月，离立仅成伍。及秋新梢敷，接叶庇风雨。

一日不可无，幸兹共寒暑。高枝有垂赏，鸣凤在何许。
遣行十首 其九
元稹（唐代）

见说巴风俗，都无汉性情。猿声芦管调，羌笛竹鸡声。

迎候人应少，平安火莫惊。每逢危栈处，须作贯鱼行。
冬日杂书六首 其六
张耒（宋代）

望极添秋思，楼高动旅怀。天寒诸濑急，野阔四山来。

馀叶能几许，高鸿殊未回。年年洛阳道，岁晚厌风埃。
野寺
陆游（宋代）

僧壁题名半阙讹，重来叹息屡摩挲。
林蝉欲断暮复急，竹露如倾秋更多。
半俸渐偿赊酒券，故衫已换钓鱼蓑。
西窗一看枯棋罢，归去还忧烂斧柯。
山阳二首 其二
张舜民（宋代）

古人急于仕，每择分所安。愿为赵魏老，不作滕薛官。

今人不量力，临老当繁难。少见咏淇澳，甚多歌伐檀。
过赵居士拟置草堂处所
王建（唐代）

休师竹林北，空可两三间。虽爱独居好，终来相伴闲。

犹嫌近前树，为碍看南山。的有深耕处，春初须早还。
唐人钩栏图
张宁（明代）

君不闻天宝年中乐声技，歌舞排场逞新戏。教坊门外揭碑名，排绣钩栏如鼎沸。

初看散末起家门，衣袖郎当骨格存。咬文嚼字澜翻舌，勾引春风入座温。

年少书生果谁氏，弄假成真太相似。左呼右闹只自如，博带峨冠竟谁是。

众中突出净老狂，东涂西抹何狼獊。解令笑者变成哭，直教閒处翻成忙。

粉头行首临后出，眼角生娇眉弄色。从前人物空自哗，一顾广场皆寂寞。

障中挝鼓外击锣，初来队子后插科。朱衣画裤纷相剧，文身倛面森前傩。

拿生院本真足数，触剑吞刀并吐火。千奇百巧忽不前，满地桃花细腰舞。

酒家食店拥娼楼，玉壶翠釜蒸馒头。稠人广座日卓午，捧盏擎柈争劝酬。

眼中不类心中事，嬉笑相同饥饱异。可怜乐极易生愁，回首斜阳忽无处。

悲欢离合总虚空，好恶妍媸变幻中。世间万事皆如此，何必钩栏看画工。
得越中书
储嗣宗（唐代）

芳草离离思，悠悠春梦馀。池亭千里月，烟水一封书。

诗想怀康乐，文应吊子胥。扁舟恋南越，岂独为鲈鱼。
杭州八咏 其三 清暑堂
赵抃（宋代）

江上潮音晓暮闻，天饶风月地无尘。自怜清暑堂中景，容得衰翁未退身。
初十立春此日光华四满弥增就日之思
郭之奇（明代）

春脚潜行何处寻，羲和振辔耀苍林。九阊尽出三阳色，万象齐开复旦心。

岂有尧天仍十日，且依禹历数分阴。东方斗柄从兹揭，皞帝龙车合远临。
送王司马赴润州
郎士元（唐代）

暂屈文为吏，聊将禄代耕。金陵且不远，山水复多名。

楚塞因高出，寒潮入夜生。离心逐春草，直到建康城。
高车再过谢永叔内翰
梅尧臣（宋代）

世人重贵不重旧，重旧今见欧阳公。
昨朝喜我都门入，高车临岸进船逢。
俯躬拜我礼愈下，驺徒窃语音微通。
我公声名压朝右，何厚於此瘦老翁。
笑言哑哑似平昔，妻子信说如梁鸿。
自兹连雨泥没胫，未得谒帝明光宫。
冒阴履湿就税地，亲宾未过知巷穷。
复闻传呼公又至，黄金络马声珑珑。
紫袍宝带照屋屋，饮水啜茗当清风。
邀以新诗出古律，霜髯屡颔摇寒松。
因嗟近代贵莫比，官为司空仍待中。
今成冢丘已寂寞，文字岂得留无穷。
以此易彼可勿媿，浮荣有若送雨虹。
须臾断灭不复见，唯有明月常当空。
况我学不为买禄，直欲到死攀轲雄。
一饭足以饱我腹，一衣足以饰我躬。
老虽得职不足显，愿与公去驩乐同。
驩乐同，治园田，颍水东。
晋。谢公赌墅
孙元晏（唐代）

发遣将军欲去时，略无情挠只贪棋。

自从乞与羊昙后，赌墅功成更有谁。
赠傅休奕诗
程晓（两汉）

茕茕独夫，寂寂静处。酒不盈觞，肴不掩俎。厥客伊何，许由巢父。

厥味伊何，玄酒瓠脯。三光飞景，玉衡代迈。龙集甲子，四时成岁。

权舆授代，徐陈荡秽。元服初嘉，万福咸会。赫赫应门，严严朱阙。

群后扬扬，庭燎皙皙。
浣溪沙·争挽桐花两鬓垂
周邦彦（宋代）

争挽桐花两鬓垂，小妆弄影照清池。出帘踏袜趁蜂儿。
跳脱添金双腕重，琵琶拨尽四弦悲。夜寒谁肯剪春衣。
二月芳草碧寄吴中故人
周端臣（宋代）

二月芳草碧，江南新燕来。
掀兹良岁时，佳人安在哉。
佳人弃我去，杳在天之涯。
天涯望不极，业愁结中怀。
翠觞不成欢，玉琴有馀哀。
西湖春事深，林花为谁开。
折花无所赠，三嗅空徘徊。
楼前东流水，湛湛生绿苔。
去波日千里，还绕姑苏台。
凭水寄我思，旦暮肠九回。
哨遍·一壑自专
辛弃疾（宋代）

一壑自专，五柳笑人，晚乃归田里。问谁知、几者动之微。望飞鸿、里里天际。论妙理。浊醪正堪长醉。从今自酿躬耕米。嗟美恶难齐，盈虚如代，天耶何必人知。试回头五十九年非。似梦里欢娱觉来悲。夔乃怜蚿，谷亦亡羊，算来何异。嘻。物讳穷时。丰狐文豹罪因皮。富贵非吾愿，皇皇乎欲何之。正万籁都沉，月明中夜，心弥万里清如水。却自觉神游，归来坐对，依稀淮岸江涘。看一时鱼鸟忘情喜。会我已忘机更忘己。又何曾物我相视。非会濠梁遗意，要是吾非子。但教河伯、休惭海若，大小均为水耳。世间喜愠更何其。笑先生三仕三已。
过永城寄知县陈宣德同年三绝句 其三
华镇（宋代）

榆叶晚风愁去日，桃花春水喜归时。双凫犹在隋堤柳，准拟同看两岸丝。
普渊行者请颂
释正觉（宋代）

脱尽尘机真出家，平持心地是生涯。
法堂划草堕僧数，舂屋传衣联祖华。
想变石头山下虎，悟空弓影酒中蛇。
寒枯只麽清修去，佛种从今却较些。
春晴怀故园海棠
杨万里（宋代）

竹边台榭水边亭，不要人随只独行。
乍暖柳条无气力，淡晴花影不分明。
一番过雨来幽径，无数新禽有喜声。
只欠翠纱红映肉，两年寒食负先生。
言怀
李群玉（唐代）

白鹤高飞不逐群，嵇康琴酒鲍昭文。

此身未有栖归处，天下人间一片云。
五龙六首
佚名（隋代）

灵之智兮，躍汉潜幽。
欲前扰兮，无董兴刘。
陈金石兮，佐侑牢羞。
庶燕享兮，泽应民求。
棣华驿见杨八题梦兄弟诗
白居易（唐代）

遥闻旅宿梦兄弟，应为邮亭名棣华。

名作棣华来早晚，自题诗后属杨家。
登四望亭
王炎（宋代）

春老飞花尽，园林遍绿阴。
凭高聊寓目，念远更伤心。
剧郡才难称，衰年病易侵。
不如休歇去，吾意决投簪。
何叔京挽章二首
吕祖谦（宋代）

倾盖黄亭夜，翛然涧壑姿。
倚天唯直干，到地绝旁枝。
亹亹今何许，悠悠只自知。
寒碑卧风雨，千载有深期。
偈颂一百五十首 其一○五
释心月（宋代）

座已升，衣已披，法作么生说。但得雪消去，自然春到来。
颂古二十一首
释鼎需（宋代）

盐贵米贱，诸事成现。
拟欲商量，脑后拔箭。
宣城宴六县宰
吴泳（宋代）

本是词林翰墨臣，诏书特遣牧宣城。
使君只办平平政，令尹无要赫赫名。
狱苟得情须近恕，财如足用莫求赢。
荻花风起江防急，秋阅应令弩手精。
戊辰雪
孔武仲（宋代）

岁日雪亦好，今日差可忧。
盈尺望已足，太多民始愁。
谷价起如涌，城郭饥者稠。
后期无乃迟，春郊多麦麰。
定武兰亭真本歌
王世贞（明代）

髭龙蜕骨咸阳陌，玉匣千秋閟神迹。天怜墨派不欲湮，为扫中山一片石。

乐论黄庭总非故，褚临冯拓知难敌。隆准虽称高帝裔，赤符自许真人获。

面面看来俱是态，头头勘罢无凡格。似从天骨见风流，小展骥群争辟易。

世人耳观论肥瘦，飞燕阿环俱国色。一字能开八法先，分身立作诸家式。

陈家老叟似北禅，赵吴兴乞不可得。几三百年落余手，更数千本谁其匹。

玉躞金题岂增贵，连城照乘难为直。野夫黯澹一办香，相携去访山阴宅。
缘识
宋太宗（宋代）

京都繁盛谁比矣，十二楼台重重起。
九衢车骑日喧喧，广陌欢呼歌帝里。
我今御宇临天下，物泰熙熙忻朝野。
村夫击壤荷丰年，侯门朱紫皆风雅。
无为一坦已成功，关防绝虑闲战马。
唯愿君臣千万世，六合同心归华夏。
倾杯乐 善权寺火
陈维崧（清代）

玉宝琼扉，琳宫绀宇，层崖染茜。嵌峭壁、三生堂后，梳妆台左，李嵌遗殿。

黑摧秃柏苍皮偃。雨淋浪，藓崩剥，坏梁雷篆。昨春野寺，记著青鞋踏遍。

陆浑火、烧残赤县。焚玉石馀灰延鹿苑。叹一夜、猿狖悲号，千年龙鬼糜烂。

化断井、颓垣一片。剩落落、长松谁伴。想月夜，古洞里、仙灵浩叹。
三月晦日
宋祁（宋代）

静弹尘帻照溪流，落泊春芳向尽头。
早叶乍浓留客坐，晚花犹尽索人愁。
最怜幽草能萦带，已觉浮云解映楼。
玉发未多须剧饮，赢输宁属阿戎筹。
太白墓
陶安（明代）

自别金銮抵夜郎，江南有梦到君王。酒酣采石风生袂，屋老青山月满梁。

龙管凤笙遗韵度，笔芦星竹借文章。云飞荒野苔碑断，时有诗人酹一觞。
出火祀大辰十二首
佚名（隋代）

［黄钟为角］乐音上达，奥惟出虚。
火性炎上，亦生于无。
我镛我声，我笙我竽。
气同声应，昭哉合符。
戏赠李十三判官
白居易（唐代）

垂鞭相送醉醺醺，遥见庐山指似君。

想君初觉从军乐，未爱香炉峰上云。
观朱舍人归葬吴中
陈羽（唐代）

翩翩绛旐寒流上，行引东归万里魂。

几处州人临水哭，共看遗草有王言。
秋日苦雨
黄裳（宋代）

漫漫云无隙，纷纷稻有芽。久怀旸谷日，空想暮天霞。

睡美夜声碎，坐寒风脚斜。秋光犹未尽，相望有黄花。
松岩杂言 其六
无愠（明代）

秋旦阴阴电光闪，起洗沙锅煮藜糁。细拨垆中火种无，邻寺疏钟隔重崦。
熙州蒋颖叔侍郎席上
毕仲游（宋代）

仗钺出金门，投壶开玉帐。高秋沸箫鼓，万叠环青嶂。

白云衬湖底，舟行若天上。绝胜后将军，峡中惟四望。
送义乌龚叔安给事归省 其一
方孝孺（明代）

鸡舌同含侍紫宸，朝回东阁每相亲。片帆忽逐西风去，鸳鹭行中少一人。
安乐窝中四长吟
邵雍（宋代）

安乐窝中快活人，闲来四物幸相亲。
一编诗逸收花月，一部书严惊鬼神。
一炷香清冲宇泰，一樽酒美湛天真。
太平自庆何多也，唯愿君王寿万香。
次秀野韵五首 其五
朱熹（宋代）

当年共剪北山莱，脩竹成阴手自栽。书卷莫教春色老，柴荆肯为俗人开。

公能顾我传新句，我欲留公拨旧醅。怅望南园芳树底，明年应放小车来。
送吕湘帆之龙安
张问陶（清代）

僰道巉岩来壑颓，龙门西望乱云堆。太平久撤松桃戍，惟让书生跨马来。
奉和春初幸太平公主南庄应制
宋之问（唐代）

青门路接凤凰台，素浐宸游龙骑来。涧草自迎香辇合，

岩花应待御筵开。文移北斗成天象，酒递南山作寿杯。

此日侍臣将石去，共欢明主赐金回。
怀乡
李梦阳（明代）

伐辛夷兮采芳芷，茸荷屋兮荫兰渚。佳人去兮不归，灵连蜷兮愁望予。

涉世径兮历险阻，驾玄骖兮又文牡。岁冉冉兮既不我留，怅怀乡兮汨夷犹。

葛藟离离兮石间，雨冥冥兮山之幽。旋予马兮故阿，陟堂址兮搴女萝。

霜露交下兮亭皋，秋风夕兮洞庭波。山何为兮巃嵷，木何为兮蒙密，公有亭兮何不日鼓瑟。

日鼓瑟兮复吹䶵，憺娱乐兮万福来。
题花竹脊令图
刘崧（元代）

石崖春阴覆花竹，二鸟飞鸣以相逐。人生兄弟乃类此，莫君写之最精熟。

吁嗟人为万物灵，急难相感非顽冥。王风既远常棣废，尺布之谣安可听。
闺怨诗
刘孝仪（南北朝）

本无金屋宠，长作玉阶悲。一乖西北丽，宁复城南期。

永巷愁无歇，应门闭有时。空劳织素巧，徒为团扇词。

匡床终不共，何由横自私。
车驾过重华宫和陈止斋韵
袁说友（宋代）

晓到觚棱簇仗斋，千官星拱马无嘶。
清尘警跸来宫阙，夹道观声浃耄倪。
孝治未应夸郑隧，皇威今已竦边鼙。
小臣何以扬君德，手舞相呼醉月溪。
题择庵云山图
牟巘五（宋代）

老圆画里也藏机，云抹前山冻不飞。
寸许塔尖何处市，扁舟腊日房僧归。
句
杨蟠（宋代）

看山坐石亭。
宋玉石
王越（明代）

楚山一片石，可爱欲何如。醉卧宜醒酒，閒凭好看书。

晚惭陪五客，早喜识三闾。零落今安在，长吟恨有馀。
壶中天
李彭老（宋代）

水西云北，记前回同载，高阳伴侣。一色荷花香十里，偷把秋期频数。脆管排云，轻桡喷雪，不信催诗雨。碧筒呼酒，秀笺题遍新句。

谁念病损文园，岁华摇落，事与孤鸿去。露井邀凉吹短发，梦入苹洲菱浦。暗草飞萤，乔枝翻鹊，看月山中住。一声清唱，醉乡知有仙路。
送石曼卿
范仲淹（宋代）

河光岳色过秦关，英气飘飘酒满颜。
贾谊书成动西汉，谢安人笑起东山。
亨途去觉云天近，旧隐回思水石闲。
此道圣朝如不坠，疏封宜在立谭间。
望罗浮
成鹫（清代）

我闻罗浮之山其高如高人，从来可望不可亲。又如神仙在烟雾，招之不来麾不去。

昨日下山时，山翁送我临岐路。嘱我登罗浮，记取朱明一抔土。

中有大蝴蝶，厥名小凤凰。两翅如车轮，文彩不可当。

更有龙葱青琅玕，叶上有符符有光。小虫作篆比苍颉，或直或曲或短长。

飞来五色鸟，习习成文章。青玄赤白分四方，黄者为主居中央。

种种胜妙难具详，归来举似毋相忘。我闻山翁语，诺诺心相许。

昨暮从西来，今朝复东去。分明罗浮在眼前，水急山高云不驻。

山灵笑我来何迟，报语山灵毋我嗤。铁桥明月倘相待，回舟更与葛洪期。

山翁有诺不可负，肯放罗浮空手归。
昨幸甚得见子玉教授丈得一论其说出于订顽克
度正（宋代）

广文人物世间无，两眼晶荧照乘珠。
拈出便应人叹服，粹然议论到先儒。
句 其二十九
高似孙（宋代）

雁愁奔旧菊，蟹健敌新醪。
宿潮州海阳馆独夜不寐二首
杨万里（宋代）

腊前蚊子已能歌，挥去还来柰尔何。
一只搅人终夕睡，此声元自不须多。
七里湾得朱表臣寄千叶楼子髻子芍药
梅尧臣（宋代）

谁称为近侍，宜与牡丹尊。
霞綷千千叶，香撩黯黯魂。
红楼思侠少，宝髻奉王孙。
剩插不堪照，颜衰汴水浑。
和丹岩
卫宗武（宋代）

玉女裁花撒碎琼，寒威凛凛压山屏，
消残犹自衒天巧，点缀裙腰一半青。
旅寓岑寂中园丁送花四品因赋五绝
杨公远（宋代）

倚遍阑干日欲斜，春光撩动客思家。
园丁颇识人岑寂，特地携来四品花。
有感
陈允平（宋代）

软红尘里度韶华，杨柳桥边旧酒家。
燕子不归春渐老，东风开尽刺桐花。
疑独学录屡过仆言诗又遗以成编盖区区每有意于此而拙无佳语为大恨因作鄙言奉报
袁说友（宋代）

初闻富经术，颇复事风骚。作者意不尽，斯人才已高。

大编来警策，短发对爬搔。好语远相避，独怜曾几遭。
题竹轩卷为约宾曹凤朝文瑞
湛若水（明代）

卜得云居岂偶然，地藏天作乃神存。有人任了经营事，终日无为对竹轩。
题徐伯光真
何基（宋代）

舞雩春服浴沂侣，社饮衣蓑学稼翁。可士可农随地乐，此心无处不春风。
九日发淮康
饶节（宋代）

九日非吾事，黄花亦谩生。未倾彭泽酒，还背汝阳城。

细雨秋天近，西风白葛轻。山村远城市，可有笑歌声。
宝信堂前杏花盛开置酒招同官以诗先之
郑刚中（宋代）

晴光先已媚帘栊，炫昼那堪杏吐红。柳色半分高致外，鸟声全在艳香中。

催科共喜钱初减，种艺须闻麦已丰。官府吾侪亦云暇，可来携榼对东风。
喜閒
赵善傅（宋代）

林泉违约久，归此有余欢。
引水来新沼，钩帘见好山。
渔歌能破寂，鸥侣可陪閒。
荣辱曾何绊，怡然见考槃。
菩萨蛮
陈师道（宋代）

银潢清浅填乌鹊。画帘急雨长河落。初月未成圆。明星惜此筵。

愁来无断绝。岁岁年年别。不用泪红滋。年年岁岁期。
暇日
寇准（宋代）

邮亭落日多飞絮，琵琶音重江春暮。
坐久凝眸欲断肠，梅雨如烟暝村树。
贤者之孝二百四十首·王式
林同（宋代）

三百五篇内，凡言忠孝人。
未尝不流涕，反复为王陈。
赠张德誉
谢晋（明代）

同是长洲苑外人，常时会面动经旬。一从来作京华客，日日相过不道频。
待月岭南第一楼
李时春（明代）

为访五仙游，同登第一楼。捲帘蟾影入，侵袂桂香浮。

览景抒清啸，高吟对素秋。穗羊何处所，应福此阛邱。
李十韶州寄途中绝句使者取报修书之际口号酬赠
权德舆（唐代）

诏下忽临山水郡，不妨从事恣攀登。

莫言向北千行雁，别有图南六月鹏。
潘提刑生日四首用以介眉寿为韵 其四
程洵（宋代）

贤者必得贵，仁者必得寿。天人何閒然，如契钥相受。

先生迈种德，无觊报自厚。应笑昌黎翁，区区说南斗。
长滩
李流谦（宋代）

乍脱惊涛恐，犹为曲木看。
昔人憎胜母，吾亦畏长滩。
绮罗香·缙云山下红树林立。询之土人，是黄楝树，繁艳不减于枫
王用宾（宋代）

雾妒山容，风欺木瘦，难觅惊人佳句。暗紫疏红，飞洒夕阳多处。

疑雪里、庾岭梅开，似霜后、摄山枫舞。又那知、天半朱霞，一朝泻染楝花树。

春风花信过了，犹有酡颜醉态，疏狂如许。妙手丹青，点破美人迟暮。

看断续、千缕文霓，听摇落、万山红雨。料如今、晚节寒芳，更谁知楝苦。
奉和鲁望渔具十五咏。网
皮日休（唐代）

晚挂溪上网，映空如雾縠.闲来发其机，旋旋沈平绿。

下处若来雨，牵时似崖谷。必若遇鲲鲕，从教通一目。
西江月·真觉赏瑞香二首
苏轼（宋代）

公子眼花乱发，老夫鼻观先通。领巾飘下瑞香风。惊起谪仙春梦。
后土祠中玉蕊，蓬莱殿后鞓红。此花清绝更纤秾。把酒何人心动。
访浔阳友人不遇
韦庄（唐代）

不见安期悔上楼，寂寥人对鹭鸶愁。

芦花雨急江烟暝，何处潺潺独棹舟。
陪师厚游百花洲盘礴范文正祠下道羊昙哭谢安
黄庭坚（宋代）

庆州自不恶，藉甚载声华。
忠义可无憾，公今有世家。
永嘉百咏 白鹤山
张又新（唐代）

白鹤山边秋复春，文君宅畔少风尘。欲驱五马寻真隐，谁是当年入竹人？
陆务观作春愁曲悲甚，作诗反之
范成大（宋代）

东风本是繁华主，天地元无著愁处。
诗人多事惹闲情，闲门自愁愁如许。
病翁老矣痴复顽，风前一笑春无边。
糟床夜鸣如落泉，一杯正与人相关。
哭赵子夷县丞二首 其一
韩淲（宋代）

海内宗盟盛，振振乃好修。伤心终契阔，回首近从游。

才学年方壮，声猷志未休。人琴遽如许，歌罢玉溪流。
再次张丞韵
陈造（宋代）

龙职阴晴肯转圜，寒侵春事倍常年。
弥旬稔听盆翻雨，一室何殊瓮里天。
多病可堪严酒戒，高舂未憖枕书眠。
忘忧蠲忿疑无策，小草论功亦浪传。
浮邱八景 其六 朱明馆
黄鏊（明代）

罗浮门户有朱明，峭傍芙蓉十里城。紫气绛霞相掩映，月中王子漫吹笙。
种柳吟
金朋说（宋代）

种柳护吾庐，无妨隐者居。
绿酬一樽酒，青映五车书。
小舟游近村舍舟步归
陆游（宋代）

斜阳古柳赵家庄，负鼓盲翁正作场。
死後是非谁管得，满村听说蔡中郎。
堤上
吕本中（宋代）

落花吹尽不堪忧，只见河堤水漫流。晚日强穿城北市，春风犹驻驿南楼。

妻孥转觉为身累，岁月终难望汝留。万里长江一樽酒，故人何处倚扁舟。
答宿州王素都官
宋祁（宋代）

当年弛镫避清尘，此地联麾喜故人。
豸角去冠休触佞，虎头分绶且行春。
谤销不复投亲杼，宦拙犹须让后薪。
酌酒为君赓一曲，江边收得子牟身。
寄巽中三首 其一
释德洪（宋代）

屋角早梅开遍，墙阴残雪消迟。帘卷一场春梦，窗含满眼新诗。
寄道夫三首 其一
释德洪（宋代）

卧诵故交风雨散，忽惊时序岁时同。遥知吏散无馀事，只有花枝绕郭红。
感兴五首
欧阳修（宋代）

清夜虽云长，白日亦易晚。
循环百刻中，势若丸走◇。
盈亏自相补，得失何足算。
餐霞可延年，饮酒诚自损。
未知辛苦长，孰若适意短。
二者一何偷，百年皆不免。
颜回不著述，後世存愈远。
圣贤非虚名，惟善为可勉。
早春游慈恩南池
司空曙（唐代）

山寺临池水，春愁望远生。蹋桥逢鹤起，寻竹值泉横。

新柳丝犹短，轻蘋叶未成。还如虎溪上，日暮伴僧行。
懿文皇太子挽诗十章 其七
方孝孺（明代）

虹光流渚日，五马渡江年。圣质中兴运，天伦位正传。

德隆尊未极，仁与寿难全。馀庆垂中古，皇家世有贤。
题余氏幽光亭二首 其一
汪藻（宋代）

缥缈风烟上，谁栽柏满庭。诸郎浑玉雪，前哲想丹青。

举国思人鉴，重泉掩德星。空馀千载事，寒露泣秋萤。
同茅郎中使君送河南裴文学
孟郊（唐代）

河南有归客，江风绕行襟。送君无尘听，舞鹤清瑟音。

菱蔓缀楚棹，日华正嵩岑。如何谢文学，还起会云吟。
赠张均员外
卢象（唐代）

公门世绪昌，才子冠裴王。出自平津邸，还为吏部郎。

神仙馀气色，列宿动辉光。夜直南宫静，朝趋北禁长。

时人归水镜，明主赐衣裳。翰苑飞鹦鹉，天池待凤凰。

承欢畴日顾，未纪后时伤。去去图南远，微才幸不忘。
被衣为啮缺歌
佚名（先秦）

形若槁骸。心若死灰。
真其实知。不以故自持。
媒媒晦晦。无心而不可与谋。
彼何人哉。
论蝴蜂形
贾似道（宋代）

貌若蝴蜂腿脚纤，细腰项紧两头尖。遍身黄色金纹理，百口之中一口钳。
送马尊师（一作送侯道士）
李端（唐代）

南入商山松路深，石床溪水昼阴阴。云中采药随青节，

洞里耕田映绿林。直上烟霞空举手，回经丘垄自伤心。

武陵花木应长在，愿与渔人更一寻。
雪后复雨过西湖
释绍嵩（宋代）

触目成幽兴，诗今十数篇。
风倾竹上雪，鸟度水中天。
急雨涔涔日，迎人小小船。
更逢清管发，声到客愁边。
文季侍郎得绿萼香梅子文待制有诗辄亦同赋
刘著（宋代）

一枝绿萼冠群芳，潇洒犹疑楚岸傍。
香骨瘦来冰蕋细，梦魂清岸月波凉。
赓酬便合成千首，醒醉宁须计百觞。
横玉叫云吹不尽，只教今古洗离肠。
句 其四
曾纡（宋代）

炊烟逗疏蔼，樵径入苍苔。
我屋
晁说之（宋代）

窈窕吾山好，栏干我屋宜。
胡然名未著，不得谢公诗。
偈七首 其七
释继成（宋代）

一念心清净，佛居魔王殿。一念恶心生，魔王居佛殿。
冬暖
戴复古（宋代）

天不雨霜雪，朝曦与暮霞。
江梅迟腊蕊，岩桂更冬花。
地暖宜为客，时难重忆家。
楚山当晚眺，归兴逐栖鸦。
春怀赋得冰雪莺来晚春寒花较迟十字 其一
王安中（宋代）

深居足移气，熏炉坐晨兴。春来独何觉，汤饼梦腾腾。

永怀山中人，遣花破寒冰。一枝便有馀，经眼知吾曾。
鹧鸪天
史达祖（宋代）

睡袖无端几折香。有人丹脸可占霜。半窗月印梅犹瘦，一律瓶笙夜正长。

情艳艳，酒狂狂。小屏谁与画鸳鸯。解衣恰恨敲金钏，惊起春风傍枕囊。
归朝欢（丁卯岁寄题眉山李参政石林）
辛弃疾（宋代）

见说岷峨千古雪。都作岷峨山上石。君家右史老泉公，千金费尽勤收拾。一堂真石室。空庭更与添突兀。记当时，长编笔砚，日日云烟湿。

野老时逢山鬼泣。谁夜持山去难觅。有人依样入明光，玉阶之下岩岩立。琅玕无数碧。风流不数平原物。欲重吟，青葱玉树，须倩子云笔。
次王成之咏梅
裘万顷（宋代）

谁遣冰魂照夕阳，摇摇一任北风凉。
眼前共有几多蕊，鼻观胡为如此香。
佳宝会须归列鼎，孤标已自压群芳。
濡毫我欲从君赋，未害平生铁石肠。
赋得池上双丁香树
钱起（唐代）

得地移根远，交柯绕指柔。
露香浓结桂，池影斗蟠虬。
黛叶轻筠绿，金花笑菊秋。
何如南海外，雨露隔炎洲。
题仙山楼观图
刘师邵（明代）

宇宙开新域，星辰隐上台。群峰罗窈窕，列嶂拥崔嵬。

玉观参差耸，琳宫次第开。佩声霞外响，幢影日边来。

王母回鸾驭，秦娥集凤台。悬枝珠作网，缀地锦为苔。

树挽千峰雾，泉轰万壑雷。地疑连阆苑，山似接蓬莱。

真境殊难遇，新诗岂易裁。抽毫聊短述，深愧谪仙才。
更漏子
王大简（宋代）

梦期疏，书约误。肠断夜窗风雨。灯晕冷，漏声遥。酒消愁未消。

想天涯，芳草碧。人与芳春俱客。凭杜宇，向江城。好啼三两声。
中秋探韵坤字
冯时行（宋代）

山雨连秋懒出门，婵娟佳节更堪论。
一年有限天知已，万里无堪月返魂。
淡影参差收海岳，清光浮动洗乾坤。
拟凭樽酒相酬答，遮莫沈沈下别村。
复用前韵寄题慎思豪塘居
晁补之（宋代）

玉泉飞落白霞峰，散入山田亩十钟。
邓子结庐真世外，陶公脱十更谁逢。
莺啼春竹风烟近，龙起秋堂雨雹从。
谁使山人空蕙帐，蓬莱金殿兴方浓。
杂诗 其一
贾臻（清代）

猛虎长百兽，百兽为之奴。豺狼及狐兔，踆踆效走趋。

岂有甘下人，而中无所图。不复相周防，谓此皆吾徒。

威权任假借，百计为虎娱。危机知已伏，巧以术自疏。

若辈奚足嗔，尔虎何其愚。
寄畅园二十咏 其十八 飞泉
秦耀（明代）

雨溢忽飞泉，泉流注深谷。我欲往从之，褰裳濯吾足。
别友人
黄滔（唐代）

已喜相逢又怨嗟，十年飘泊在京华。大朝多事还停举，

故国经荒未有家。鸟带夕阳投远树，人冲腊雪往边沙。

梦魂空系潇湘岸，烟水茫茫芦苇花。
暮雨登圆通阁望邺城有感 其一
谢榛（明代）

杰阁移时傍赤阑，野云东望转迷漫。太行不隔中天雨，遥忆柴荆共暮寒。
白鹇
魏野（宋代）

万里南禽未说珍，且论得处到来因。
尚书远托谁相寄，制策登科第一人。
狐虎图
黄玠（元代）

狐假虎威，虎为狐使。人欲有言，恐伤虎意。虎实未知，狐何足忌。

使虎知之，狐其逝矣。
秋怀
刘淳初（清代）

摇落丹枫万绪哀，振衣长啸最高台。千家断杵先秋落，八月飞涛动地来。

壮志多乖愁倚剑，中原无事任衔杯。谁知明镜凋皤鬓，欲老甘泉献赋才。
题文翁石室
裴铏（唐代）

文翁石室有仪形，庠序千秋播德馨。古柏尚留今日翠，

高岷犹德旧时青。人心未肯抛膻蚁，弟子依前学聚萤。

更叹沱江无限水，争流只愿到沧溟。
浮邱八景 其八 听笙亭
黄鏊（明代）

笙歌吹散洞门霞，缥缈仙人海上家。听罢云林歌一曲，翻惊嵩岳种三花。